
Retrospektivna izložba „Susret” 

50. samostalna izložba povodom 30 godina rada
2 – 21. jun 2026.

Kuća Legata, Kneza Mihaila 46, Beograd
Otvaranje izložbe je u utorak 2. juna 2026. u 19 h.
Na otvaranju će vrteti ploče D.J. team Miloš S.U.S. – Pacific Boilers i David Vartabedijan
Na izložbi će moći da se vide radovi koji su obeležili izložbene celine od 1995. godine do danas. U postavci razdvojeni u pet prostorija Kuće legata, preko 70 slika, crteža, maski, mozaika, knjiga umetnika, animacije i ilustracije, kao i 40 koncertnih rok fotografija prikazaće sveukupni presek Anamarijinog tridesetogodišnjeg umetničkog rada.
Pojam susreta za autorku predstavlja umetničko i životno iskustvo: susrete sa ličnostima, umovima, velikanima rok scene, ljubavima, predelima, emocijama, neobuzdanom snagom prirodnih sila i ljudske destrukcije, sa ljubavlju i smrću. Svi ti trenuci čine gradivno tkivo susreta sa sobom i sa onim što jesmo i što nas čini živima. Svaki od tih susreta materijalizuje se u likovni izraz, odnosno, u dodir boje, linije i forme, koji zajedno grade vizuelnu i duhovnu autobiografiju.
„Retrospektivna izložba Susret obuhvata trideset godina umetničke prakse Anamarije Vartabedijan i istražuje prisustvo, memoriju i trajanje kroz različite medije. Izložba ne prati linearnu hronologiju, već mapira složen prostor susreta slike, materije, vremena i unutrašnjeg iskustva, povezujući fotografiju, slikarstvo, crtež, ilustraciju, animaciju i knjigu umetnika u jedinstven vizuelni i perceptivni sistem.

U fokusu rada nalazi se trenutak koji predstavlja spoj energije, emocije i sećanja. Fotografije, portreti i pejzaži ne funkcionišu kao objektivni prikazi stvarnosti, već kao tragovi prisustva, unutrašnjih stanja i kolektivnog iskustva. Kroz istraživanje svetla, pokreta, ritma i boje, umetnica razvija autentičan vizuelni jezik oslobođen mimetičnosti, usmeren ka senzaciji, atmosferi i psihološkoj dubini.

 Eksperimenti sa prirodnim materijalima i reljefnim strukturama dodatno brišu granice između slike i objekta, dok mitološki, simbolički i duhovni slojevi, inspirisani različitim kulturama i tradicijama, otvaraju prostor za promišljanje odnosa savremenog čoveka prema memoriji, prirodi i arhaičnim obrascima iskustva.

 Izložba Susret istovremeno uspostavlja dijalog različitih medija, vremena i kultura, ali i istražuje mogućnosti umetnosti da prolazni trenutak prevede u trajanje.”
Jelena Pavićević, 2026. 

ANAMARIJA VARTABEDIJAN

Rođena je 13. 6. 1974. u Beogradu. Diplomirala je slikarstvo na Fakultetu likovnih umetnosti u Beogradu januara 1998. godine. Novembra 2001. godine magistrirala je na slikarskom odseku – smer mozaik, kod prof. Branka Miljuša, FLU u Beogradu. Titulu master dizajner (grafički dizajn) stekla je na Fakultetu za umetnost i dizajn u Beogradu, septembra 2014. godine. Titulu doktor umetnosti (primenjene umetnosti i dizajn) stekla je 25. 2. 2020. na Fakultetu primenjenih umetnosti, Univerzitet umetnosti u Beogradu.  

 Član je ULUPUDS-a i ULUS-a. Bila je član Umetničkog saveta ULUPUDS-a od 2012. do 2018. godine. Član je EAPAC Association Euro-Armenienne pour l`Art Contemporain (od 2018)

 Profesor je na Akademiji strukovinh studija Politehnika, oblast Grafički dizajn na osnovnim i master studijskim programima. 

 Priredila je pedeset samostalnih izložbi slika, mozaika, rok fotografija, ilustracija i knjiga umetnika u zemlji i inostranstvu od 1995. godine do danas (Beograd, Novi Sad, Čačak, Požega, Despotovac, Vranje, Bor, Zaječar, Sopot, Subotica, Grocka, Mladenovac, Kotor, Herceg Novi, Pula, Banja Luka, Rijeka, Barselona, Jerevan). 

 Grupno izlaže od 1994. na preko sto izložbi. 

 Izlagala je na 18 izložbi porodice Vartabedijan u galerijama, muzejima i kulturnim centrima u Srbiji, Crnoj Gori i Španiji od 1994 – 2005. godine.

 Bavi se koncertnom rok fotografijom od 2004. godine. Fotografisala je preko četiristo koncerata i svirki u regionu i sarađivala je sa mnogim bendovima, muzičkim listovima i internet portalima. Od 2005. do 2013. godine bila je urednik fotografije u nedeljnom rok i art internet magazinu – Davidsubrock, a od 2014. do 2019. godine fotograf-saradnik za Hit strane Politikinog zabavnika. Bila je fotograf KUD Idijota od 2007. godine, a danas je fotograf muzičkih grupa: Neno Belan i Fiumens, Goblini, S.U.S. i Orthodox Celts. 

 Pokretač je projekta Rok momenti – izložbe koncertne rok fotografije realizovane osamnaest puta od 2007. godine do danas u muzejima, kulturnim centrima i galerijama u zemlji i regionu.  
 Organizovala je izložbu 50 godina koncernte rok fotografije u Srbiji (25 fotografa, 100 fotografija) od 1966. do 2017. godine u galeriji Pro3or u Beogradu 2017. godine.

 Grafičkim dizajnom se bavi od 1994. godine.

 Dobitnik je više stručnih priznanja od 1996. godine do danas.

 Monografija: Miodrag Vartabedijan – Varta i njegova slikarska porodica, ur. Vartabedijan A., GO Mladenovac, 2023.

 Udžbenik: Istorija dizajna, Vartabedijan A., VPŠ, Beograd, 2004.
